PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2013/FH /3/1/010	Bratislava, 26.04.2013	

Protimonopolný úrad Slovenskej republiky, odbor koncentrácií v správnom konaní 
č. 0024/OK/2012 začatom dňa 07.12.2012 na základe oznámenia zámeru koncentrácie podľa § 10 ods. 10 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom J&T FINANCE GROUP, a.s. so sídlom Dvořákovo nábrežie č. 8, 811 02 Bratislava, IČO 31 391 087

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou, ktorá má vzniknúť podľa § 9 ods. 1 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov získaním nepriamej výlučnej kontroly podnikateľa J&T FINANCE GROUP, a.s. so sídlom Dvořákovo nábrežie č. 8, 811 02 Bratislava, IČO 31 391 087 nad podnikom podnikateľa Poštová banka, a.s. so sídlom Dvořákovo nábrežie č. 4, 811 02 Bratislava, IČO 31 340 890 prostredníctvom spoločnosti J&T FINANCE, a.s. so sídlom Pobřežní č. 297/14, 186 00 Praha 8, Česká republika, IČO 275 92 502 a spoločnosti J&T BANKA, a.s. so sídlom Pobřežní č. 297/14, 186 00 Praha 8, Česká republika, IČO 471 15 378, a to na základe Rámcovej zmluvy o kúpe akcií uzavretej dňa 17.05.2012 medzi podnikateľom [. . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . .] ako predávajúcim a podnikateľmi [. . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . .] ako kupujúcimi. 

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 07.12.2012 podaním zaevidovaným pod č. 3755/2012 podnikateľom J&T FINANCE GROUP, a.s. so sídlom Dvořákovo nábrežie č. 8, 811 02 Bratislava, Slovenská republika, IČO 31 391 087 (ďalej len „J&T FINANCE GROUP“ alebo „Oznamovateľ“) prostredníctvom splnomocneného zástupcu JUDr. Tomáša Bardelčíka, advokáta advokátskej spoločnosti Advokátska kancelária RELEVANS, s.r.o. so sídlom Dvořákovo nábrežie č. 8/A, 811 02 Bratislava, IČO 47 232 471 doručené oznámenie zámeru koncentrácie (ďalej len „Oznámenie koncentrácie“) podľa § 10 ods. 10 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“). Týmto podaním sa začalo správne konanie vo veci predmetnej koncentrácie vedené pod číslom SK 0024/OK/2012.

2.	Právne zastupovanie spoločnosti J&T FINANCE GROUP v tomto správnom konaní prevzala od 28.01.2013 spoločnosť Havel, Holásek & Partners s.r.o., advokátska kancelária, so sídlom Mlynské Nivy 49, 821 09 Bratislava, IČO 36 856 584.

3.	Predmetná koncentrácia má vzniknúť tak, ako je uvedené vo výroku tohto rozhodnutia a podlieha kontrole úradu podľa § 10 ods. 1 zákona.

4.	Účastníkom konania v prípade predmetnej koncentrácie je podnikateľ J&T FINANCE GROUP, ktorý bude nad podnikom podnikateľa Poštová banka, a.s. so sídlom Dvořákovo nábrežie č. 4, 811 02 Bratislava (ďalej len „Poštová banka“) vykonávať nepriamu výlučnú kontrolu.

5.	Účastníkmi koncentrácie sú podnikateľ J&T FINANCE GROUP  na strane nadobúdateľa kontroly a podnikateľ Poštová banka na strane nadobúdaného subjektu. 

6.	Podnikateľ J&T FINANCE GROUP uviedol v Oznámení koncentrácie a jeho doplnení informácie o svojich aktivitách a oblastiach pôsobenia podnikateľov, ktorých zaradil do skupiny J&T. Podľa Oznamovateľa pôsobí Skupina J&T hlavne v oblasti bankovníctva - služby korporátneho a privátneho bankovníctva (najmä prostredníctvom spoločnosti J&T BANKA) asset managementu – aktivity v oblasti správy klientských aktív a v oblasti principal investments – nebankové investície Skupiny J&T (strategické investície na finančných trhoch, investície krátkodobej a strednodobej povahy) . Skupina J&T je činná v  krajinách Slovenská republika, Česká republika, Švajčiarsko, Ruská federácia, Luxembursko, Lichtenštajnsko, Holandsko, Cyperská republika a karibská oblasť.

7.	Podľa Oznámenia koncentrácie a jeho doplnení, účastník koncentrácie Poštová banka pôsobí v oblasti bankovníctva. Zameriava sa najmä na poskytovanie úverov a prijímanie vkladov a na vykonávanie ďalších činností v zmysle bankovej licencie. Primárne zameriava svoje produkty a služby na  retailových klientov, pričom svojich zákazníkov má najmä v malých mestách a na vidieku.  Podnikateľ Poštová banka pôsobí v Slovenskej republike a prostredníctvom pobočky zahraničnej banky aj v Českej republike. 

8.	Podnikatelia priamo alebo nepriamo ovládaní podnikateľom Poštová banka pôsobia hlavne v oblasti poistenia, starobného dôchodkového sporenia, kolektívneho investovania, finančného sprostredkovania, v oblasti poskytovania účtovných služieb, registratúrnych služieb a činností spojených s nadobúdaním, predajom a prenájmom nehnuteľností a činností stavebného dozoru a investora a v oblasti nájmu a prenájmu vozidiel, operatívneho leasingu, finančného leasingu, faktoringu, požičiavania zariadení, dopravných mechanizmov a dopravných prostriedkov. Títo podnikatelia pôsobia na území Slovenskej republiky. Podnikateľ Poštová banka taktiež spolupracuje so spoločnosťou Slovenská pošta, a.s. so sídlom Partizánska cesta č. 9, 975 99 Banská Bystrica (ďalej len „Slovenská pošta“). Spoločne s podnikateľom Slovenská pošta kontroluje podnikateľ Poštová banka podnikateľa SPPS, a.s., Nám. SNP 35, 811 01 Bratislava (ďalej len „SPPS“). Úrad v súčasnosti posudzuje koncentráciu, ktorá podľa oznamovateľov tejto koncentrácie spočíva vo vytvorení plnofunkčného spoločného podniku SPPS, ktorý bude podľa doteraz predložených informácií v tomto konaní pôsobiť v oblasti poskytovania platobných služieb. 

9.	Ohľadne ovplyvnených trhov podľa § 5 ods. 1 Vyhlášky úradu č. 204/2009 Z. z., ktorou sa ustanovujú podrobnosti o náležitostiach oznámenia koncentrácie v znení neskorších predpisov (ďalej len „Vyhláška“) Oznamovateľ v Oznámení koncentrácie uviedol, že v Slovenskej republike dochádza k horizontálnemu prekrytiu aktivít účastníkov koncentrácie a podnikateľov podľa ustanovenia § 4 ods. 1, písm. a) a b) Vyhlášky, a to iba na časti trhov bankových služieb (predovšetkým na trhoch vkladových služieb poskytovaných obyvateľstvu a firemným klientom vrátane verejného sektora, na trhoch úverových služieb poskytovaných obyvateľstvu a firemným klientom vrátane verejného sektora, na trhoch platobných kariet obyvateľstva a firemných klientov vrátane verejného sektora,  na trhoch platobného styku a zúčtovania obyvateľstva a firemných klientov vrátane verejného sektora, na trhu obchodovania s cennými papiermi firemných klientov vrátane verejného sektora a na trhu kolektívneho investovania obyvateľstva). Z hľadiska trhových podielov však podľa Oznamovateľa nedochádza k takému prekrytiu podnikateľských aktivít účastníkov koncentrácie, ktoré by viedlo k identifikácii ovplyvnených trhov podľa ustanovenia § 5 ods. 1 Vyhlášky. 

10.	Na základe informácií predložených úradu v Oznámení koncentrácie a jeho doplnení úrad neidentifikoval žiadny ovplyvnený trh v zmysle § 5 ods. 1 písm. a), b) alebo c) Vyhlášky.  

Záver

11.	Z predložených informácií a podkladov v Oznámení koncentrácie a jeho doplnení úrad zistil, že nie je dôvod na vydanie rozhodnutia s odôvodnením v plnom rozsahu. 

12.	Po vyhodnotení všetkých získaných podkladov a informácií úrad dospel k záveru, že posudzovaná koncentrácia značne nenaruší účinnú súťaž na relevantnom trhu, najmä v dôsledku vytvorenia alebo posilnenia dominantného postavenia.

13.	Na základe vyššie uvedeného úrad rozhodol tak, ako je uvedené vo výroku tohto rozhodnutia.

Poučenie:

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

JUDr. Erika Lovásová		
riaditeľka
odboru koncentrácií		

Rozhodnutie sa doručuje:
Havel, Holásek & Partners s.r.o.,
advokátska kancelária
Mlynské Nivy 49
821 09 Bratislava